Návrh

Zákon
z .......2006
o podpore regionálneho rozvoja 

Národná rada Slovenskej republiky sa uzniesla na tomto zákone:

§ 1
Predmet úpravy

      	Tento zákon ustanovuje podmienky podpory regionálneho rozvoja a pôsobnosť orgánov štátnej správy, obcí a samosprávnych krajov pri poskytovaní tejto podpory.

§ 2
Základné pojmy

Na účely tohto zákona sa rozumie
a)	regiónom  územne vymedzený priestor na tvorbu a uskutočňovanie regionálnej politiky na úrovni druhého stupňa alebo  tretieho stupňa podľa klasifikácie štatistických územných jednotiek; na tvorbu a uskutočňovanie regionálnej politiky prostredníctvom Kohézneho fondu územne vymedzený priestor na úrovni prvého stupňa podľa klasifikácie štatistických územných jednotiek,
b)	regionálnym rozvojom trvalý rast hospodárskeho potenciálu, sociálneho potenciálu a environmentálneho potenciálu regiónu, čo zvyšuje jeho hospodársku úroveň, výkonnosť, konkurencieschopnosť a životnú úroveň jeho obyvateľov,
c)	sociálno-ekonomickými partnermi  ústredné orgány štátnej správy, orgány miestnej štátnej správy, samosprávne kraje a obce, podnikatelia, mimovládne neziskové organizácie, reprezentatívne združenia zamestnávateľov, reprezentatívne združenia odborových zväzov a ďalšie osoby pôsobiace v oblasti regionálneho rozvoja na celoštátnej, regionálnej a miestnej úrovni,
d)	programovaním proces plánovania, organizovania, rozhodovania a finančného zabezpečenia podpory regionálneho rozvoja na celoštátnej, regionálnej alebo miestnej úrovni s cieľom dosiahnuť hospodársky rozvoj a sociálny rozvoj v určenom území a určenom období,
e)	partnerstvom aktívna spolupráca sociálno-ekonomických partnerov na príprave, uskutočňovaní, monitorovaní a  hodnotení základných dokumentov podpory regionálneho rozvoja, 
f)	koncentráciou sústredenie prostriedkov na podporu rozvoja regiónov na dosiahnutie plánovaných cieľov,
g)	doplnkovosťou  finančné zabezpečenie podpory regionálneho rozvoja zo štrukturálnych fondov Európskej únie, Kohézneho fondu Európskej únie a predvstupových fondov (ďalej len „fondy Európskej únie“), 
h)	monitorovaním proces zisťovania a overovania stavu a dynamiky čerpania prostriedkov na podporu regionálneho rozvoja a overovania dosahovania plánovaných cieľov,     
i)	hodnotením činnosť, ktorou sa sleduje účinnosť všetkých použitých prostriedkov finančného zabezpečenia podpory regionálneho rozvoja,     
j)	národnou stratégiou regionálneho rozvoja  strategický dokument, ktorý určuje stratégiu rozvoja na celoštátnej úrovni pomocou jednotného súboru priorít, na dosiahnutie ktorých sa môžu použiť rôzne zdroje finančného zabezpečenia podpory regionálneho rozvoja,
k)	 programovými  dokumentmi regionálneho rozvoja (ďalej len „programové dokumenty“) dokumenty, ktoré určujú stratégiu rozvoja pomocou jednotného súboru priorít tematického alebo regionálneho zamerania, na dosiahnutie ktorých sa môžu použiť rôzne zdroje finančného zabezpečenia podpory regionálneho rozvoja, 
l)	 riadiacim orgánom orgán verejnej správy alebo iná právnická osoba určená vládou Slovenskej republiky (ďalej len „vláda“) na riadenie určeného programového dokumentu v rámci pôsobnosti podľa osobitného predpisu, ) 
m)	 sprostredkovateľským orgánom orgán verejnej správy alebo iná právnická osoba,  ktoré vo vzťahu k prijímateľom prostriedkov z finančného zabezpečenia podpory regionálneho rozvoja vykonávajú činnosť riadiaceho orgánu v rozsahu určenom riadiacim orgánom na základe rozhodnutia vlády v rámci pôsobnosti podľa osobitného predpisu.1)

                                                               § 3
Hlavné ciele podpory regionálneho rozvoja

(1)	Hlavné ciele podpory regionálneho rozvoja sú 

a)	zvyšovať konkurencieschopnosť a výkonnosť regiónov a slovenskej ekonomiky pri rešpektovaní trvalo udržateľného rozvoja,
b)	odstrániť alebo zmierniť rozdiely v úrovni hospodárskeho rozvoja a sociálneho rozvoja regiónov, 
c)	zabezpečiť vyvážený hospodársky rozvoj  a sociálny rozvoj Slovenskej republiky, 
d)	zabrániť vzniku nových oblastí s nízkou ekonomickou výkonnosťou a životnou úrovňou obyvateľov.

(2)	Podpora regionálneho rozvoja podľa odseku 1 je zameraná najmä na

a)	rozvoj hospodárstva a podnikateľského prostredia s cieľom zvýšiť jeho produktivitu, zlepšiť štruktúru hospodárstva, vytvárať nové pracovné miesta a stabilizovať ohrozené pracovné miesta,
b)	rozvoj ľudských zdrojov a podporu celoživotného vzdelávania a výchovy s cieľom dosahovať rovnováhu vo vývoji dopytu a ponuky na regionálnom trhu práce a vytvárať rovnosť pracovných príležitostí,
c)	rozvoj výskumu a  vývoja prispievajúceho k celkovému rozvoju regiónov s dôrazom na podporu zavádzania nových technológií a inovácií,
d)	medzištátnu, cezhraničnú a medziregionálnu spoluprácu v oblasti regionálneho rozvoja v záujme trvalo udržateľného rozvoja regiónu,
e)	rozvoj cestovného ruchu,
f)	zlepšenie sociálnej infraštruktúry regiónu,
g)	zlepšenie technickej infraštruktúry regiónu a opatrenia na ochranu života, zdravia a majetku,
h)	verejné práce )  podporujúce rozvoj regiónu,
i)	rozvoj kultúry, kultúrnych činností a služieb, vrátane rozvoja umeleckých činností, starostlivosti o kultúrne dedičstvo a o obnovu a revitalizáciu pamiatkového fondu, 
j)	rozvoj občianskej vybavenosti a rozvoj služieb  v regióne,
k)	opatrenia na ochranu a tvorbu životného prostredia a na obmedzovanie vplyvov poškodzujúcich životné prostredie,
l)	podporu efektívneho využívania prírodných zdrojov regiónu,
m)	podporu pôdohospodárstva a rozvoja vidieka okrem programov pripravených na základe osobitného predpisu).

§ 4
Podporované regióny

Podporované regióny sú najmä
a)	hospodársky slabé regióny, ktoré podľa ukazovateľov hospodárskeho rozvoja a sociálneho rozvoja vykazujú podstatne nižšiu úroveň rozvoja,  ako je priemerná úroveň Európskej únie; určujú ich ukazovatele charakterizujúce najmä trh práce, úroveň a štruktúru hospodárstva, hodnotu hrubého domáceho produktu na obyvateľa, príjmy samosprávnych krajov, obcí a obyvateľov žijúcich na ich území, ako aj hustotu osídlenia,
b)	regióny s nepriaznivou štruktúrou, ktoré sú určované ukazovateľmi charakterizujúcimi najmä trh práce a rozvoj podnikania.

§ 5
Základné dokumenty podpory regionálneho rozvoja

  Podpora regionálneho rozvoja sa vykonáva najmä formou
a)	národnej stratégie regionálneho rozvoja,
b)	programových dokumentov,
c)	  programov hospodárskeho rozvoja a sociálneho rozvoja samosprávneho kraja,
d)	  programov hospodárskeho rozvoja a sociálneho rozvoja obce.

§ 6
Národná stratégia regionálneho rozvoja

	(1) Národná stratégia regionálneho rozvoja určuje základné strategické a realizačné kroky k naplneniu zásad regionálnej politiky Slovenskej republiky na vládou určené obdobie. 

	(2) Národnú stratégiu regionálneho rozvoja vypracúva Ministerstvo výstavby a regionálneho rozvoja Slovenskej republiky (ďalej len „ministerstvo“) na základe partnerstva. 

	(3)   Národná stratégia regionálneho rozvoja obsahuje najmä analýzu hospodárskej situácie a sociálnej situácie v jednotlivých regiónoch, charakteristiku slabých a silných stránok v rozvoji jednotlivých regiónov, určuje podporované regióny podľa § 4 a strategické ciele s hospodárskou a sociálnou víziou rozvoja jednotlivých regiónov na základe správneho usporiadania štátu so zohľadnením geografickej, historickej, kultúrnej diferenciácie jednotlivých regiónov v Slovenskej republike.

	(4) Ministerstvo pri vypracovávaní návrhu národnej stratégie regionálneho rozvoja využíva najmä štatistické údaje, vládou schválené strategické dokumenty, Koncepciu územného rozvoja Slovenskej republiky, príslušné programové dokumenty, programy hospodárskeho rozvoja a sociálneho rozvoja samosprávnych krajov.

	(5) Národnú stratégiu regionálneho rozvoja schvaľuje na návrh ministerstva vláda.

§ 7
Programové dokumenty

(1)	Programové dokumenty určujú základné koncepčné a realizačné kroky k naplneniu národnej stratégie regionálneho rozvoja.

(2)	Programové dokumenty vypracúvajú ústredné orgány štátnej správy a orgány územnej samosprávy podľa schválenej štruktúry národnej stratégie regionálneho rozvoja na základe partnerstva a  v súlade s cieľmi a potrebami ustanovenými v národnej stratégii regionálneho rozvoja.
 
(3)	Programové dokumenty obsahujú analýzu hospodárskej situácie a sociálnej situácie jednotlivých regiónov Slovenskej republiky, súhrnný opis plánovaných priorít k zabezpečeniu dosiahnutia cieľov a prvoradých potrieb nevyhnutných k rozvoju regiónov alebo súhrnný opis plánovaných priorít na dosiahnutie cieľov a prvoradých potrieb k rozvoju vopred určených tém v regiónoch, rámcový finančný plán a ustanovenia na jeho zabezpečenie.

(4) 	Ústredné orgány štátnej správy a orgány územnej samosprávy pri vypracovávaní návrhu programových dokumentov využívajú najmä štatistické údaje, vládou schválené strategické dokumenty, Koncepciu územného rozvoja Slovenskej republiky, programy hospodárskeho rozvoja a sociálneho rozvoja samosprávnych krajov.

(5)	Zameranie, vypracúvanie a uskutočňovanie, vrátane spôsobu riadenia, monitorovania, hodnotenia, finančného riadenia a kontroly programových dokumentov, ako aj ich počty,  určuje vláda v rámci pôsobnosti podľa osobitného predpisu1). 

§ 8
Program hospodárskeho rozvoja a sociálneho rozvoja  samosprávneho kraja

(1)	Program hospodárskeho rozvoja a sociálneho rozvoja  samosprávneho kraja je
strednodobý programový  dokument, ktorý  obsahuje najmä

a)	analýzu hospodárskeho rozvoja, sociálneho rozvoja, environmentálneho rozvoja a rozvoja kultúry na území samosprávneho kraja, hlavné smery jeho vývoja a určenie jeho cieľov a prvoradých potrieb,
b)	určenie okresov a obcí,  ktorých  rozvoj je potrebné podporovať  s ohľadom na potrebu   	rovnováhy v rozvoji samosprávneho kraja,
c)	úlohy a prvoradé potreby v rozvoji technickej infraštruktúry, sociálnej infraštruktúry,  	v starostlivosti  o  životné  prostredie,   vo vzdelávaní,  v kultúre  a   v  ďalších  oblastiach
       podľa § 3 ods. 2  v rámci pôsobnosti podľa osobitného predpisu),
d)	návrh finančného a administratívneho zabezpečenia.

(2)	 Program hospodárskeho rozvoja a sociálneho rozvoja samosprávneho kraja je v súlade s cieľmi a prvotnými potrebami ustanovenými v národnej stratégii regionálneho rozvoja, v programových dokumentoch a v súlade s metodikou ministerstva. Na účely posúdenia tohoto súladu predkladá samosprávny kraj ministerstvu program hospodárskeho rozvoja a sociálneho rozvoja samosprávneho kraja pred jeho schválením orgánom samosprávneho kraja. 

(3) Podkladom na vypracovanie programu hospodárskeho rozvoja a sociálneho rozvoja  samosprávneho kraja je najmä územno-plánovacia dokumentácia. 

§ 9 
Program hospodárskeho rozvoja a sociálneho rozvoja obce

(1) Program hospodárskeho rozvoja a sociálneho rozvoja obce je strednodobý programový  dokument, ktorý obsahuje najmä

a)	analýzu hospodárskeho rozvoja, sociálneho rozvoja, environmentálneho rozvoja a rozvoja kultúry obce, hlavné smery jej vývoja, ustanovenie cieľov a prvoradých potrieb,
b)	úlohy a prvoradé potreby v rozvoji  technickej infraštruktúry,  sociálnej  infraštruktúry, v starostlivosti o životné prostredie, vo vzdelávaní, v kultúre a v ďalších oblastiach  podľa § 3 ods. 2 v rámci pôsobnosti podľa osobitného predpisu4),
c)	návrh finančného a administratívneho zabezpečenia.
 
(2) Program hospodárskeho rozvoja a sociálneho rozvoja obce sa vypracúva v súlade s programom hospodárskeho rozvoja a sociálneho rozvoja samosprávneho kraja, na území ktorého sa obec nachádza a v súlade s metodikou ministerstva. Na účely posúdenia tohoto súladu môže obec predložiť samosprávnemu kraju, na území ktorého sa obec nachádza program hospodárskeho rozvoja a sociálneho rozvoja obce pred jeho schválením orgánom obce.

	(3) Podkladom na vypracovanie programu hospodárskeho rozvoja a sociálneho rozvoja obce je najmä územno-plánovacia dokumentácia.

§ 10
Finančné zabezpečenie podpory regionálneho rozvoja

(1) Na finančné zabezpečenie podpory regionálneho rozvoja možno použiť prostriedky najmä štátneho rozpočtu, štátnych účelových fondov, rozpočtu samosprávnych krajov, rozpočtu obcí, prostriedky iných právnických osôb a prostriedky fyzických osôb,  úvery a príspevky medzinárodných organizácií. 

(2) Doplnkovým zdrojom finančného zabezpečenia podpory regionálneho rozvoja môžu byť prostriedky z fondov Európskej únie a iných finančných nástrojov Európskej únie; prostriedky z fondov Európskej únie nesmú nahradzovať verejné alebo iné rovnocenné výdavky štátu.

(3) Prijímatelia prostriedkov z finančného zabezpečenia podpory regionálneho rozvoja určení v základných dokumentoch podpory regionálneho rozvoja môžu byť orgány štátnej správy a nimi zriadené organizácie, podnikatelia, obce a nimi založené právnické osoby alebo združenia obcí, samosprávne kraje a nimi zriadené právnické osoby alebo iné právnické osoby). Prijímatelia požiadajú o prostriedky  z finančného zabezpečenia podpory regionálneho rozvoja a predložia projekt, podľa ktorého sa majú  uskutočniť ciele určené v základných dokumentoch podpory regionálneho rozvoja.

(4) Hospodárenie, vykonávanie finančnej kontroly a vnútorného auditu vo vzťahu k prostriedkom finančného zabezpečenia podpory regionálneho rozvoja sú upravené osobitnými predpismi.)

      (5) Ministerstvo financií Slovenskej republiky zodpovedá za finančné riadenie prostriedkov uvedených v ods. 1 a 2 vrátane metodického usmerňovania a certifikácie  v súlade s právnymi aktmi Európskych spoločenstiev); na výkon časti svojich úloh môže Ministerstvo financií Slovenskej republiky splnomocniť iný subjekt verejnej správy alebo inú právnickú osobu.

§ 11
Ministerstvo

	(1) Ministerstvo  je    riadiacim   orgánom   alebo  sprostredkovateľským orgánom na       
       základe rozhodnutia vlády v rámci pôsobnosti podľa osobitného predpisu.1)

(2)  Ministerstvo

a)		koordinuje a metodicky usmerňuje činnosť orgánov štátnej správy, obcí a samosprávnych krajov a iných sociálno-ekonomických partnerov zúčastnených na príprave    a uskutočňovaní národnej stratégie regionálneho rozvoja a programových dokumentov,
b)	monitoruje a analyzuje hospodársku situáciu a sociálnu situáciu v jednotlivých regiónoch Slovenskej republiky, vypracúva metodiku na prípravu programov hospodárskeho rozvoja a sociálneho rozvoja samosprávneho kraja  a programov hospodárskeho rozvoja a sociálneho rozvoja obce a spolupracuje pri ich príprave, 
c)	riadi prípravu, uskutočňovanie, monitorovanie a hodnotenie národnej stratégie regionálneho rozvoja a programových dokumentov v pôsobnosti ministerstva; raz ročne predkladá vláde správu o realizácii programových dokumentov v pôsobnosti ministerstva,
d)	 zabezpečuje výber a schvaľovanie projektov v súlade s postupom ustanoveným v  programových dokumentoch v pôsobnosti ministerstva, 
e)	zriaďuje Národný monitorovací výbor pre národnú stratégiu regionálneho rozvoja a monitorovací výbor pre programové dokumenty v pôsobnosti ministerstva,
f)	zabezpečuje  spoluprácu  s orgánmi  Európskej  únie v oblasti  hospodárskej  a  sociálnej súdržnosti,
g)	zodpovedá  za  efektívnosť,  účinnosť  a správnosť  riadenia  a realizácie pomoci na podporu  regionálneho rozvoja,
h)	zabezpečuje spoluprácu a požaduje informácie od orgánov štátnej správy,       samosprávnych krajov a obcí a iných sociálno-ekonomických partnerov potrebné na uskutočnenie pôsobnosti podľa písmen a) až g).

§ 12
Iné orgány štátnej správy

(1) Iné orgány štátnej správy sú riadiacimi orgánmi alebo sprostredkovateľskými orgánmi na základe rozhodnutia vlády v rámci pôsobnosti podľa osobitného predpisu1).

(2) Iné orgány štátnej správy v rozsahu svojej pôsobnosti
a)	uskutočňujú úlohy súvisiace s hlavnými cieľmi podpory regionálneho rozvoja podľa § 3,   
b)	postupujú v súlade s metodickými usmerneniami ministerstva pri vypracúvaní a uskutočňovaní národnej stratégie regionálneho rozvoja a programových dokumentov,  
c)	riadia prípravu, uskutočňovanie, monitorovanie a hodnotenie programových dokumentov v ich pôsobnosti; raz ročne predkladajú vláde správu o ich realizácii,
d)	zabezpečujú výber a schvaľovanie projektov v súlade s postupom ustanoveným v programových dokumentoch v ich pôsobnosti, 
e)	spolupracujú pri vypracúvaní programov hospodárskeho rozvoja a sociálneho rozvoja samosprávnych krajov,
f)	zriaďujú monitorovací výbor pre programové dokumenty v ich pôsobnosti, 
g)	zabezpečujú v rámci svojich kompetencií spoluprácu s orgánmi Európskej únie.

§ 13 
Riadiaci orgán a sprostredkovateľský orgán 

(1)	Riadiaci orgán pre národnú stratégiu regionálneho rozvoja alebo pre príslušný programový dokument je zodpovedný za  realizáciu cieľov, za účinnosť využitia prostriedkov finančného zabezpečenia podpory regionálneho rozvoja a za správnosť riadenia národnej stratégie regionálneho rozvoja alebo príslušného programového dokumentu).

(2)	Riadiaci orgán môže splnomocniť sprostredkovateľský orgán na výkon časti svojich úloh.

(3)	Riadiaci orgán a sprostredkovateľský orgán, prípadne iný orgán na to určený v príslušnom programovom dokumente konajú voči prijímateľovi prostriedkov z finančného zabezpečenia podpory regionálneho rozvoja a usmerňujú jeho činnosť. Na tento účel riadiaci orgán alebo sprostredkovateľský orgán, prípadne iný orgán na to určený v príslušnom programovom dokumente uzatvára zmluvu, v ktorej dohodne konkrétne podmienky poskytnutia pomoci a kontrolný mechanizmus.

§ 14
 Národný monitorovací výbor       

(1) Ministerstvo zriaďuje Národný monitorovací výbor na účely zabezpečenia monitorovania národnej stratégie regionálneho rozvoja.

(2) Národný monitorovací výbor plní  najmä tieto úlohy
a)	monitoruje napĺňanie cieľov národnej stratégie regionálneho rozvoja a schvaľuje opatrenia na ich urýchlené a efektívne zabezpečenie,
b)	prerokúva a schvaľuje správy o napĺňaní cieľov národnej stratégie regionálneho rozvoja, 
c)	prerokúva a schvaľuje návrhy na zmeny obsahu národnej stratégie regionálneho rozvoja,
d)	 schvaľuje návrhy na prerozdeľovanie prostriedkov medzi  programovými dokumentmi. 

(3) Členstvo v Národnom monitorovacom výbore je založené na partnerstve a sú v ňom zástupcovia najmä
a)	orgánov štátnej správy,
b)	obcí a samosprávnych krajov,
c)	ostatných sociálno-ekonomických partnerov.

 (4) Predsedom Národného monitorovacieho výboru je minister výstavby a regionálneho  rozvoja Slovenskej republiky.

(5) Podrobnosti týkajúce sa zloženia, úloh, organizácie, činnosti a pôsobenia Národného monitorovacieho výboru upravuje štatút, ktorý schvaľuje Národný monitorovací výbor.

§ 15
Monitorovací výbor

(1)		  Riadiaci orgán zriaďuje  monitorovací výbor pre príslušný programový dokument na účely zabezpečenia monitorovania príslušného programového dokumentu.

(2)	 Monitorovací výbor plní najmä tieto úlohy
a)	monitoruje napĺňanie cieľov a prvoradých potrieb určených v príslušnom  programovom dokumente a  schvaľuje opatrenia na ich urýchlené a efektívne zabezpečenie,
b)	prerokúva a schvaľuje správy o  napĺňaní cieľov a prvoradých potrieb určených v príslušnom programovom dokumente, 
c)	prerokúva a schvaľuje návrhy na akékoľvek zmeny obsahu príslušného programového dokumentu, 
d)	schvaľuje návrhy na prerozdeľovanie prostriedkov v rámci príslušného programového dokumentu. 

(3) Členstvo v monitorovacom výbore je založené na partnerstve a sú v ňom zástupcovia najmä
a)	orgánov štátnej správy,
b)	obcí a samosprávnych krajov,
c)	ostatných sociálno-ekonomických partnerov.

	(4) Podrobnosti týkajúce sa zloženia, úloh, organizácie, činnosti a pôsobenia        monitorovacieho výboru upravuje štatút, ktorý schvaľuje príslušný monitorovací výbor.)

§ 16
Samosprávny kraj

(1) Samosprávny kraj na všeobecný rozvoj svojho územia a zabezpečenie potrieb jeho obyvateľov 
a)	vypracúva, schvaľuje a zabezpečuje realizáciu programu hospodárskeho rozvoja a sociálneho rozvoja územia samosprávneho kraja a pravidelne ho monitoruje a vyhodnocuje,
b)	spolupracuje s ministerstvom,  inými orgánmi štátnej správy a s ostatnými sociálno-ekonomickými partnermi na území samosprávneho kraja na príprave národnej stratégie regionálneho rozvoja a programových dokumentov; podieľa sa na pravidelnom vyhodnocovaní ich realizácie,
c)	zúčastňuje sa na zabezpečovaní trvalo udržateľného hospodárskeho rozvoja a sociálneho rozvoja na území samosprávneho kraja, 
d)	zabezpečuje vzájomnú spoluprácu s ďalšími samosprávnymi krajmi a rozvoj spolupráce s územnými celkami alebo s úradmi iných štátov) vykonávajúcimi regionálne funkcie pri výkone samosprávy,
e)	na podporu regionálneho rozvoja územia samosprávneho kraja môže zriaďovať právnické osoby, najmä územné agentúry na podporu regionálneho rozvoja,
f)	vedie evidenciu programov hospodárskeho rozvoja a sociálneho rozvoja samosprávneho kraja a obcí.

(2) Na tvorbu a uskutočňovanie regionálnej politiky na úrovni druhého stupňa podľa klasifikácie štatistických územných jednotiek sa môžu samosprávne kraje  združovať  a vytvárať právnické osoby) na účely realizácie programových dokumentov na zabezpečenie podpory regionálneho rozvoja.

§ 17
Obec

	Obec na všestranný rozvoj svojho územia a zabezpečenie potrieb jeho obyvateľov 
a)  vypracúva, schvaľuje a zabezpečuje realizáciu programu hospodárskeho rozvoja a sociálneho rozvoja obce a pravidelne ho monitoruje a vyhodnocuje,
b)   spolupracuje so samosprávnym  krajom, na území ktorého sa obec nachádza  na príprave a uskutočňovaní programu hospodárskeho rozvoja a sociálneho rozvoja samosprávneho kraja ako aj na príprave programových dokumentov,
c)   zúčastňuje sa na zabezpečovaní trvalo udržateľného hospodárskeho rozvoja a sociálneho rozvoja na území obce, 
d)   	spolupracuje pri zabezpečovaní rozvojových zámerov spoločných pre viacero obcí,
e) 	na podporu hospodárskeho rozvoja a sociálneho rozvoja obce môže spolu s inými obcami využívať formy spolupráce podľa osobitného predpisu.)

§ 18
Prechodné ustanovenie

Splnomocnenia o delegovaní právomoci riadiaceho orgánu na sprostredkovateľský orgán uzavreté pre príslušný programový dokument podľa doterajších predpisov zostávajú v platnosti do 31. decembra 2008.

§ 19
Zrušovacie ustanovenie

Zrušuje   sa   zákon  č. 503/2001 Z. z.    o podpore   regionálneho   rozvoja  v znení   
        zákona č. 351/2004 Z. z..

§ 20
Účinnosť

Tento zákon nadobúda účinnosť 1. januára 2007.